Marlene Harpsøe (DF), 2010-04-09:
Det er nok ikke nogen overraskelse, at vi i Dansk Folkeparti interesserer os rigtig meget for dyrevelfærd, og vi mener, at straffen for at begå dyremishandling skal være langt hårdere, end den er i dag.
Af ministerens svar på et spørgsmål, jeg har stillet i Retsudvalget, fremgik det: »Jeg kan i den forbindelse tilføje, at strafniveauet for mishandling af dyr synes at ligge omkring 30 dages fængsel afhængig af sagens omstændigheder og grovhed.«
Vi kan ellers godt straffe meget højere end de 30 dage, som synes at være niveauet i dag.
Loven giver faktisk mulighed for at straffe med op til 1 års fængsel i førstegangstilfælde og med op til det dobbelte, hvis man er så dum at gentage mishandling.
Men strafferammen bliver tilsyneladende slet ikke udnyttet.
Seks unge mænd fra Nordjylland mishandlede et marsvin til døde, for sjov tilsyneladende.
På en video af mishandlingen, som de unge selv optog, kunne man se, at de unge overhældte marsvinet med benzin og satte ild til det.
Mens det hele foregår, står de unge mennesker og griner og giver de her lidelser kommentarer med på vejen.
Det her sekskløver bliver så ved retten i Aalborg dømt skyldige.
Der var et rigtig godt håndgribeligt bevis i form af en video, men dommene var så milde, at det overhovedet ikke stod mål med forbrydelsen.
Mishandlerne slap nemlig med betingede domme på mellem 20 og 40 dage.
Fem af dem skal så betale en bøde på hele 1.000 kr. Reelt set betyder dommen altså, at de fem af de seks skal betale 1.000 kr. i bøde, og at det så er det.
Og vi tager den lige en enkelt gang til: I Danmark koster det 1.000 kr. at torturere et levende væsen på grusomste vis og derefter slå det forsvarsløse dyr ihjel med en golfkølle.
En straf i den størrelsesorden er ubegribelig.
Den er latterlig, og den er lav.
I Dansk Folkeparti mener vi, at det er tid til at indføre minimumsstraf for mishandling og vanrøgt af dyr, således at det som minimum koster 7 dages ubetinget fængsel at mishandle eller vanrøgte et dyr – ikke flere betingede domme, ikke flere sager, hvor mennesker kan slippe godt af sted med deres forbrydelser mod dyr.
Tænk nu, hvis der her var tale om et menneske, der var blevet mishandlet på sådan en måde.
Det havde ryddet overskrifter i ugevis, og Danmark havde været i chok.
Nu er det jo så bare et dyr, og så skal gerningsmændene ikke engang bag tremmer så meget som i ét minut.
Forstå mig ret, jeg siger ikke, at mishandling af mennesker og dyr skal straffes lige hårdt, men jeg forstår bare ikke, at vi regner dyr for så lidt her i Danmark.
Hærværk bliver f.eks. typisk straffet langt hårdere end dyremishandling.
Ved hærværk får gerningsmændene sjældent bøder på under 1.000 kr., og vi sender altså det signal, at døde ting er langt vigtigere end levende, og at vi ikke regner dyrs lidelser for mere end en lygtepæls.
Ifølge Dyrenes Beskyttelse stiger antallet af dyreværnssager nu for tredje år i træk.
3.417, så mange dyreværnssager håndterede Dyrenes Beskyttelse i 2009, og desværre er det et stigende antal dyr, der pines og udsættes for grusomheder.
Ligeledes har Dyrenes Beskyttelse skrevet til justitsministeren med krav om højere straffe for dyremishandling, men desværre ser det jo i dag ud, som om Dyrenes Beskyttelses krav på dyrenes vegne til justitsministeren ikke har virket.
Det er rigtig, rigtig ærgerligt på dyrenes vegne.
Dyremishandling skal og må straffes konsekvent, så det sende et signal til alle om, at dyremishandling ikke er noget, vi accepterer i Danmark.
Dyr kan ikke selv sige fra, og derfor må vi som mennesker gøre, hvad vi kan, for at dyrene ikke lider.
De er vores ansvar.
Vi skal værne om og beskytte vores dyr, for de er svage og kan ikke selv sige fra over for menneskers grusomheder og uvidenhed.
De forskellige ordførere fra partierne kom med en række bemærkninger om, at man mente, at der sådan set allerede i dag var tale om en ordentlig straf.
Det er jeg som sagt helt uenig i.
Jeg vil så også sige, at jeg faktisk er skuffet over at se – ja, det var så, da jeg sad nede i salen – at der på et tidspunkt i dag var hele fire partier, som ikke var repræsenteret i salen.
P.t. er det færre.
Det synes jeg er rigtig, rigtig ærgerligt, og det sender også et signal om, at man i Folketinget ikke tager dyremishandling særlig alvorligt.
Så var hr. Christian H. Hansen i nogle spørgsmål til en ordfører – jeg kan ikke huske, hvilken ordfører, spørgsmålene var rettet til – inde på frakendelse af retten til at have med dyr at gøre, og der kan jeg i hvert fald glæde hr. Christian H. Hansen med, at vi i Dansk Folkeparti har stillet et beslutningsforslag om netop det, som bliver behandlet senere i den her måned.
Det får hr. Christian H. Hansen så også mulighed for at drøfte hernede i salen, og jeg håber, at vi kan finde et flertal for det.
Socialdemokratiet var også inde på frakendelse af retten til at have med dyr at gøre.
Der kan jeg jo sige det samme til dem.
Det er glædeligt, at der er flere, der interesserer sig for det.
De Konservative var inde på, at man meget gerne ville se på det her med strafudmåling, når der var noget mere statistisk materiale, som beeller afkræftede, om de tidligere strafskærpelser havde virket.
Men jeg kan konstatere, at der ikke er flertal for forslaget i dag, og det er jeg selvfølgelig rigtig ærgerlig over, men i Dansk Folkeparti vil vi selvfølgelig fortsætte kampen for at sikre, at dyrene får nogle langt bedre vilkår i Danmark, og at man også begynder at tage dyr langt mere alvorligt, end man gør i dag.